Hy is ons Vader - Openbaring 1:9–2:7 - Brooklyn-Gemeente
Hy is ons Vader - Openbaring 1:9–2:7
Die Koning van alle konings (Openbaring 1:12-18) skryf aan ons 'n persoonlike brief (Openbaring 2:1-7). Jesus verklaar daarin dat Hy ons deur en deur ken en Hy roep ons elkeen tot persoonlike verantwoording oor die vraag na die egtheid van ons liefde vir Hom. Besef dit mooi: die Koning van alle konings roep jou tot persoonlike verantwoording!
Jesus se Koningskap is deur God die Vader aan Hom gegee (kyk Matteus 28:18). Die Vader het sy Seun Koning gemaak om ons te beskerm en te versorg. Om Koning te kon word, moes Jesus eers dienskneg word. "Uit liefde vir ons het Hy ons deur sy bloed van ons sondes verlos en ons sy koninkryk gemaak" (Openbaring 1:5-6). Maar die Vader maak sy Seun ook weer van slaaf tot Koning en Regter van die heelal. As Regter-Koning heers Hy op so 'n manier oor ons dat niks en niemand ons ooit van sy liefde kan skei nie en niemand ons ooit kan aankla nie (Romeine 8:31-38).
En tog, dieselfde Regter-Koning wat ons in sy liefde toevou en vryspreek, se bevinding is: "… julle het My nie meer so lief soos in die begin nie. Dink daaraan hoe ver julle al agteruit gegaan het. Bekeer julle …" (Openbaring 2:4-5).